Нанава дапытаныя сведкі адмовіліся ад сваіх ранейшых паказанняў, спаслаўшыся на тое, што пасля арышту У. С. Бабраўніцкага в. а. рэктара БДУ Ліхтарнікаў патрабаваў ад іх прадставіць быўшыя ў БДУ недахопы як вынік шкодніцкай дзейнасці былога рэктара. Зноў створаная камісія для даследавання практычнай работы былога рэктара БДУ прыйшла да высновы, што гэтая работа не была скіравана на зрыў падрыхтоўкі навуковых кадраў. Пры праверцы работы У. С. Бабраўніцкага ў Інстытуце хіміі АН БССР высветлілася, што там ён лічыўся як аспірант і ніякіх пасад не займаў. Паколькі і іншыя абвінавачванні не пацвердзіліся і шкодніцкая дзейнасць не была выяўлена, то пастановай 10 сакавіка 1940 г. справа была спынена, а сам Уладзімір Сцяпанавіч 16 сакавіка 1940 г. быў вызвалены з-пад варты.